Жалба, подадена на 22 декември 2022 г. — TO/ EUAA
(Дело T-831/22)
Език на производството: френски
Страни
Жалбоподател: TO (представител: É. Boigelot, avocat)
Ответник: Агенция на Европейския съюз в областта на убежището (EUAA)
Искания
Жалбоподателят моли Общия съд:
да обяви жалбата за допустима и основателна, и впоследствие,
да отмени решението на [поверително]1 да прекрати договора на жалбоподателя, под номер [поверително], взето от [поверително], влязло в сила в същия ден и връчено му на [поверително],
да осъди ответника да плати авансово обезщетение от 45 000 EUR за имуществените и неимуществените вреди, подлежащо на изменение в хода на производството,
да осъди ответника да заплати съдебните разноски.
Основания и основни доводи
Жалбоподателят изтъква пет основания в подкрепа на жалбата.
Първо основание: нарушение на член 1г, член 1д, параграф 2, членове 12, 12а, член 17, параграф 1, член 22а и член 25, параграф 2 от Правилника за длъжностните лица на Европейския съюз, приложим по аналогия към срочно наетите служители съгласно членове 10 и 11 от Условията за работа на другите служители на Европейския съюз, нарушение на член 8, член 31, параграф 1, член 41, параграф 1 и член 41, параграф 2, буква а) от Хартата на основните права на Европейския съюз и на член 10 от Регламент (ЕС, Евратом) № 883/20131 на Европейския парламент и на Съвета от 11 септември 2013 година относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета.
Второ основание: нарушение на основните и общи принципи на правото на Европейския съюз, и по-специално, принципа на ефективно упражняване на правото на защита, принципа на недопускане на дискриминация, принципа на поверителност, принципа на пропорционалност и принципа на добра администрация.
Трето основание: нарушение на принципа, който задължава администрацията да приема решение само въз основа на правно допустими мотиви, тоест които са относими и не са опорочени от явна грешка в преценката, от фактическа грешка или от грешка при прилагане на правото, и превишаване и злоупотреба с власт.
Четвърто основание: неизпълнение на задължението за полагане на грижа и накърняване на достойнството и репутацията на жалбоподателя.
Пето основание: нарушение по-специално на членове 4, 5, 14, член 16, параграф 2, букви б) и д), член 16, параграф 3, член 17, параграф 1, буква д) и ж), членове 18 и 19 от Регламент (ЕС) 2018/17251 на Европейския парламент и на Съвета от 23 октомври 2018 година относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО.
____________
1     Заличени поверителни данни.
1     ОВ L 248, 2013 г., стр. 1.
1     ОВ L 295, 2018 г., стр. 39.